《自寿安之长水》
宋代·李复

夜宿锦屏下，晓行伊水长。
露寒荷叶紫，秋晚稻花香。
女几仙风断，连昌辇路荒。
二年浑作客，山驿过重阳。

作者简介：宋京兆府长安人，字履中，世称潏水先生。神宗元丰二年进士。尝师张载。喜言兵事，于书无所不读，工诗文。累官中大夫、集贤殿修撰。徽宗崇宁中，为熙河转运使，以议边事不合罢。金兵入关中，起知秦州，空城无兵，遂遇害。有《潏水集》。